Την έντονη αντίδραση της Λιβύης προκάλεσε η απόφαση της Ελλάδας να απελάσει τον Λίβυο πρέσβη , στον απόηχο της συμφωνία της χώρας με την Τουρκία .

«Η κίνηση είναι απαράδεκτη», δήλωσε ο υπουργός Εξωτερικών της Λιβύης Μοχάμεντ Σιγιάλα στο πρακτορείο Reuters. «Η Ελλάδα δεν έχει διπλωματική αντιπροσωπεία στη Λιβύη, αλλά η Λιβύη θα είχε ανταποδώσει την κίνηση αν είχε», σημείωσε.

Οργή και στην Άγκυρα

Την απόφαση της ελληνικής κυβέρνησης καταδίκασε νωρίτερα και ο Τούρκος υπουργός Εξωτερικών, Μεβλούτ Τσαβούσογλου, εξαπολύοντας «βολές» κατά της Αθήνας.

«Η απέλαση ενός πρέσβη απλά και μόνο λόγω της συμφωνίας που υπεγράφη δεν είναι ώριμη συμπεριφορά στη διπλωματία. Είναι εξωφρενικό», είπε ο κ. Τσαβούσογλου σε δημοσιογράφους, όπως μετέδωσε το Reuters.

«Αν καλείς τη Λιβύη λέγοντας: 'Θα απελάσουμε τον πρέσβη σας αν δεν στείλετε τα έγγραφα της θαλάσσιας συμφωνίας’ η Λιβύη δεν θα γονατίζει. Αν τα ζητούσαν ευγενικά τόσο από εμάς όσο και από τη Λιβύη, θα μπορούσαμε να τους δώσουμε τα έγγραφα», συνέχισε ο Τούρκος αξιωματούχος.

Η απόφαση αυτή της Ελλάδας δείχνει το «πραγματικό πρόσωπο» της Αθήνας, πρόσθεσε.

ΑΠΕ-ΜΠΕ/ΠΑΝΤΕΛΗΣ ΣΑΪΤΑΣ (Ο Λίβυος πρέσβης εισέρχεται στο ελληνικό ΥΠΕΞ)

Η Αθήνα ανακοίνωσε την Παρασκευή την απέλαση του πρέσβη της Λιβύης από τη χώρα, ως αντίδραση στη συμφωνία που υπέγραψε η Λιβύη με την Τουρκία για τα «θαλάσσια σύνορα» των δυο χωρών. Η απέλαση ανακοινώθηκε λίγες ώρες μετά τη λήξη του τελεσιγράφου προς τον πρέσβη της Λιβύης, ο οποίος είχε λάβει προθεσμία έως τα μεσάνυχτα της Πέμπτης για να παραδώσει τη συμφωνία, κάτι που, ωστόσο, δεν έκανε.